Rekordgetal werksoekers stroom na Werknet-platform - Solidariteit WêreldSolidariteit Wêreld
Tuis › Nuuskantoor › Rekordgetal werksoekers stroom na Werknet-platform
Rekordgetal werksoekers stroom na Werknet-platform
Die Covid-19-pandemie hou Suid-Afrika en die res van die wêreld reeds sedert Maart 2020 gyselaar. Die pandemie en ook die drakoniese maatreëls wat deur die Suid-Afrikaanse regering geïmplementeer is, het daartoe gelei dat derduisende Suid-Afrikaners geruk is deur werkloosheid en 'n verlies aan inkomste.
Volgens die kwartaallikse arbeidsmarkopname (QLFS) wat deur Statistieke Suid-Afrika (StatsSA) bekendgestel is, staan Suid-Afrika se werkloosheidsyfer tans op 32,6%. Die situasie is aansienlik meer desperaat vir jong werksoekers, en die data toon dat werkloosheid onder Suid-Afrikaners tussen die ouderdom van 15 en 34 jaar op 46,3% staan waarvan slegs 9,3% van hierdie jong werksoekers oor 'n universiteitskwalifikasie beskik.
In dieselfde tydperk beleef Solidariteit 'n drastiese toename in die hoeveelheid poste en CV's wat op sy werksoekportaal, Werknet, gelaai word. Hierdie rekordgetal volg te midde van 'n definitiewe styging in werksverliese wat oor die afgelope jaar waargeneem is en die ekonomie wat beduidend minder veerkrag het om die las te kan dra.
Volgens dr. Juran van den Heever, hoof van Solidariteit Jeug en loopbaanontwikkeling, het Werknet tydens die pandemie 'n baken van hoop vir sy gemeenskap geword deurdat dié platform die Afrikaanse gemeenskap nog meer rondom werksgeleenthede organiseer en bystaan wat werk betref.
"Werknet is geskep om werksoek en die advertering van poste so maklik en toeganklik as moontlik te maak. En ons doen dit in Afrikaans," sê dr. Van den Heever.
Hy wys daarop dat die platform reeds die verwagtinge van Solidariteit en sy lede oortref en dat daar reeds heelwat beskikbare poste in verskeie sektore is wat wyd op sosiale media gedeel word. Verskeie gemeenskappe het ook ingespring om te help om beskikbare poste onder geskikte kandidate se aandag te bring.
Van den Heever wys ook daarop dat dit veral vir kleiner ondernemings belangrik is om hul poste op Werknet te adverteer. 'n Hele paar werksoekers het reeds hul CV's daar opgelaai en hulle hou poste dop om daarvoor te kan aansoek doen. Op hierdie wyse kom werkskeppers en werksoekers bymekaar uit en kan die gemeenskap mekaar help.
Werknet brei eersdaags verder uit om ook voorsiening te maak vir skaduwerkgeleenthede vir matrikulante, vakansiewerk vir studente, internskappe en klerkskappe, asook gemeenskapswerkgeleenthede by die Solidariteit Helpende Hand. Dit gaan ook 'n diensgids bied waar 'n persoon met die oog op ekstra inkomste sy eie diens kan oplaai en adverteer.
Indien jy op soek is na 'n werkgeleentheid of 'n werkgewer is wat op soek is na 'n voornemende kandidaat, besoek gerus Werknet se webblad waar jy gratis poste kan adverteer of om 'n reeks poste aansoek doen – www.werknet.co.za
Skep jou profiel – die ideale geleentheid is dalk net 'n klik weg!
"Werk is die belangrikste element in enige mens se lewe. Sonder goeie werk kan 'n mens uit die aard van die saak nie vir jou gesin sorg of vir die toekoms beplan nie. Daarom vervul Werknet 'n kardinale rol onder die Afrikaner- en Afrikaanse gemeenskap deur werk te fasiliteer. As gemeenskap kan ons mekaar in hierdie netwerk van werk help," sluit Van den Heever af.